Σε απάντηση του ανωτέρω αιτήματός σας και λαμβάνοντας υπόψη την εξυπηρέτηση της διαφανούς διαδικασίας και παράλληλα την προστασία των δεδομένων προσωπικού χαρακτήρα των υποκειμένων τα οποία εμπλέκονται στην εν λόγω διαδικασία γνωμοδοτούμε τα ακόλουθα:
Δικαίωμα υποβολής της αίτησης για τη χορήγηση πιστοποιητικού εγγυτέρων συγγενών έχουν όλοι οι πλησιέστεροι συγγενείς του αποβιώσαντος που πρέπει να αναφέρονται και να προκύπτουν από την οικογενειακή του μερίδα ή από προηγούμενες (πατρική, έγγαμη κ.α.) οι οποίες επίσης πρέπει να είναι ενημερωμένες και πλήρεις όσον αφορά στα τέκνα (αλλά και στα τυχόν υιοθετημένα ή αναγνωρισμένα εκτός γάμου ) , στο βαθμό γάμου , καθώς και στα στοιχεία διαζυγίου ή θανάτου.
Βάσει του νόμου, σε περίπτωση που τρίτο πρόσωπο αιτείται την έκδοση πιστοποιητικού πλησιέστερων συγγενών, η ύπαρξη η όχι εννόμου συμφέροντος για την έκδοση του πιστοποιητικού θεμελιώνεται με εισαγγελική παραγγελία.
Γίνεται περαιτέρω δεκτό από την ερμηνεία των διατάξεων 1956 έως 1961 ΑΚ, οι οποίες τροποποιήθηκαν με τις διατάξεις των άρθρων 819 έπ. ΚΠολΔ, ότι ο δανειστής της κληρονομιάς ή του κληρονόμου μπορεί, εφόσον αποδείξει ότι ο κληρονόμος απέκτησε την κληρονομιά, να ζητήσει την επ' ονόματι αυτού του κληρονόμου χορήγηση κληρονομητηρίου, καθόσον στην περίπτωση αυτή, η αίτηση αυτή συνιστά άσκηση περιουσιακού δικαιώματος του κληρονόμου και συνεπώς δικαιούται να ασκήσει τούτο πλαγιαστικώς ο δανειστής (εν προκειμένω η Τράπεζα).  Προκειμένου να αιτηθεί τη χορήγηση κληρονομητηρίου η δανείστρια Τράπεζα υποχρεούται να προσκομίσει μεταξύ άλλων πιστοποιητικό εγγυτέρων συγγενών. (Βλ. υπ’ αριθ. 333/2017 απόφαση Ειρηνοδικείου Αθηνών).
Από το συνδυασμό των ανωτέρω προκύπτει ότι η δανείστρια Τράπεζα εμπίπτει στον ορισμό του τρίτου προσώπου που μπορεί να αιτηθεί την έκδοση πιστοποιητικού πλησιέστερων συγγενών, η ύπαρξη η όχι εννόμου συμφέροντος του οποίου για την έκδοση του πιστοποιητικού θεμελιώνεται με εισαγγελική παραγγελία, εφόσον και δικαστικά έχει κριθεί ότι η δανείστρια νομιμοποιείται να αιτηθεί χορήγηση κληρονομητηρίου υπό τις ανωτέρω προϋποθέσεις, πολλώ δε μάλλον επομένως να αιτηθεί την έκδοση πιστοποιητικού εγγυτέρων συγγενών.